Rossiya AQShning viza cheklovlariga nisbatan chora ko'radi
Kreml AQShning advokat Sergey Magnitskiy o'limiga aloqadorlikda gumon qilinayotgan rasmiylarga viza cheklovlarini kiritganidan g'azabda.
Rossiya prezidenti Dmitriy Medvedev Tashqi ishlar vazirligiga mamlakatga kirishi taqiqlangan AQSh rasmiylari ro'yxatini tayyorlashni buyurgan. AQSh Davlat departamenti rossiyalik advokat Sergey Magnitskiy o'limida gumon qilinayotgan rasmiylarga viza cheklovlari haqida e'lon qilgach, Moskva javob chorasini ko'rishini aytmoqda. Magnitskiy Amerikaga qarashli "Hermitage Capital" sarmoya jamg'armasida ishlagan paytida Rossiya Ichki ishlar vazirligi rasmiylarini yuz millionlab dollarlarni o'marish maqsadida kompaniya hujjatlarini o'g'irlaganlikda ayblagan edi. 2009-yili advokat soliqdan bo'yin tovlash ayblovi bilan qamalib, bir yildan so'ng sog'lig'i yomonlashib, olamdan o'tgan. Qo'shma Shtatlar Kremldan aybdorlarni topib, jazolashni so'ragan. Magnitskiyning o'limiga aloqador rossiyalik rasmiylardan iborat qora ro'yxat tuzib, ularga viza cheklovlarini joriy etgan. Ro'yxatda 10 dan ortiq mulozim bor. Kreml AQSh chorasidan g'azabda. Tashqi ishlar vazirligiga ko'ra, rasmiy Vashington bu bilan tergov ishiga aralashib, sud qarorini kutmay kim haqu, kim nohaqligini mustaqil ravishda belgilab, yuridik normalarni buzmoqda. Kreml ham o'xshash javob chorasini qo'llashini aytib, do'q-po'pisa qilmoqda. Ya'ni Rossiya fuqarolari huquqlarini poymol etgan AQSh rasmiylariga viza berilmaydi, deyiladi vazirlik bayonotida.